Hair

Hair (full amerikansk tittel: Hair: The American Tribal Love-Rock Musical) er en amerikansk rockemusikal fra 1967.
Musikalens manus og sangtekster er skrevet av James Rado og Gerome Ragni, og musikken er komponert av Galt MacDermot. Den er et produkt av hippibevegelsens motkultur og 1960-tallets seksuelle revolusjon. Flere av sangene har blitt kjente sanger for fredsbevegelsen mot Vietnamkrigen. Musikalens direkte språk som omtalte ord som vanligvis ikke framføres på en scene, dens omtaler av narkotika og antirasisme, dens behandling av seksualitet, dens manglende respekt for det amerikanske flagg, og dens nakenscene i slutten av første akt førte til heftige omtaler og strid da musikalen ble framført i USA.
Musikalen var nyskapende i musikalsk teater ved å definere sjangeren «rockemusikal», ved at ensemblet bestod av skuespillere av ulik etnisitet, og ved at publikum ble invitert opp på scenen på slutten av stykket («be-in»-finalen).

Handling

Hair forteller historien om «stammen» («the Tribe»), en gruppe av politisk aktive, langhårete hippier i «Age of Aquarius», det vil si i Vannmannens tidsalder, som lever et bohemisk liv i New York og yter motstand mot den amerikanske verneplikten som sendte unge menn ut til Vietnamkrigen. Claude er en ung bondegutt som mellomlander i New York på vei til en militærleir etter å ha vervet seg til krigstjeneste. I New York møter han hippien Berger og hans vennegjeng, og ikke minst møter han overklassepiken Sheila. Disse unge menneskene sliter med å finne balansen mellom ungdomstid, kjærlighet og den seksuelle frigjøringen på den ene siden og sitt opprør mot krigen, konservative foreldre og et konservativt samfunn på den andre siden. Til sist må Claude ta stilling til om han av samvittighetsgrunner skal la være å dra ut i krigen, eller å gi etter for presset fra foreldrene og det konservative Amerika ved å dra til Vietnam.

Teateroppføringer

Musikalen ble oppført første gang i oktober 1967, off-Broadway i Joseph Papps The Public Theater, og deretter på et diskotek i sentrum. Musikalen fikk sin andre premiere på Broadway i april 1968 og ble da fremført hele 1750 ganger. Samtidige produksjoner i byer over hele USA og i Europa fulgte kort tid etter, inkludert en vellykket oppsetning i London som hadde hele 1 997 framføringer. Siden den gang har det vært tallrike oppsetninger over hele verden, også i Norge, dusinvis av innspiller og plateutgivelser, inkludert en innspilling av den opprinnelige oppsetningen på Broadway som solgte i rundt 3 millioner kopier. En del av sangene ble hitsanger og havnet på listene over de mest populære sangene. Den 31. mars 2009 ble musikalen satt opp på nytt på Broadway, og denne oppsetningen fikk gode omtaler og vant en Tony-pris og en Drama Desk-pris for beste nyoppsetning av en musikal. Stadige nyoppsetninger av Hair indikerer at musikalen er blitt ganske folkekjær, og ikke lenger like sjokkerende som den var på samtidspublikumet på slutten av 1960-tallet, likevel skrev magasinet Time i 2008 at «I dag synes Hair, om noe, mer dristig enn noen gang.»

Norske oppsetninger

Hair har vært satt opp i Norge flere ganger, første gang på den Nasjonale Scene i Bergen i 1970. Forestillingen ble også satt opp med en nederlandsk besetning på Det Norske Teater i 1970. (1968?). Senere har musikalen vært satt opp på Bryggeteateret i Oslo i 1992, og på Det norske teatret i 2006.

Film

I 1979 hadde filmen Hair premiere. Filmen var regissert av Miloš Forman, og hovedrollene ble spilt av John Savage, Treat Williams og Beverly D'Angelo.